ITD วิ่งแรง 4% หลังคว้างาน “โรงงานผลิตน้ำมหาสวัสดิ์” กว่า 6 พันล้าน
ITD วิ่งแรง 4% ราคาแตะ 1.66 บ. หลังกิจการร่วมค้าไอทีเอ คว้างานก่อสร้างส่วนขยายของ “โรงงานผลิตน้ำมหาสวัสดิ์” จาก “การประปานครหลวง” มูลค่ากว่า 6 พันล้านบาท
ITD วิ่งแรง 4% หลังคว้างานก่อสร้างส่วนขยายของ “โรงงานผลิตน้ำมหาสวัสดิ์” จาก “การประปานครหลวง” มูลค่ากว่า 6 พันล้าน
29 มี.ค. 2566

ผู้สื่อข่าวรายงานว่า วันนี้ (29 มี.ค.66) ราคาหุ้น บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ล่าสุด ณ เวลา 10:19 น. อยู่ที่ระดับ 1.66 บาท บวก 0.06 บาท หรือ 3.75% สูงสุดที่ระดับ 1.69 บาท ต่ำสุดที่ระดับ 1.64 บาท ด้วยมูลค่าซื้อขาย 12.93 ล้านบาท

ทั้งนี้ ราคาหุ้น ITD ปรับตัวเพิ่มขึ้น หลังกิจการค้าร่วมไอทีเอ (ITA Consortium) ซึ่ง ITD มีสัดส่วนดำเนินการ 95% และ บริษัท อาควาไทย จำกัด 5% ลงนามในสัญญาก่อสร้างกับการประปานครหลวง เพื่อดำเนินการก่อสร้างโครงการงานก่อสร้างขยายกำลังการผลิตน้ำที่โรงงานผลิตน้ำมหาสวัสดิ์ ขนาด 800,000 ลูกบาศก์เมตรต่อวัน พร้อมงานที่เกี่ยวข้อง ในโครงการปรับปรุงกิจการประปาแผนหลักครั้งที่ 9 สัญญาเลขที่ GE-MS5/6-9 มูลค่างาน 6,390 ล้านบาท ระยะเวลาก่อสร้าง 1,200 วัน